safouaneb/arywiki huggingface dataset:
پولونيا

پولونيا، رسميا لجمهورية د پولونيا (ب لپولونية: Rzeczpospolita Polska) هي بلاد لمساحة ديالها 312. 696 كم² جات ف لوسط د ؤروپا، و مقسومة على 16 لاقليم. كاتحدّها ليتوانيا و روسيا من الشمال الشرقي، بيلاروسيا و اوكرانيا من الشرق، لبحر د لبلطيق من الشمال، صلوڤاكيا و التشيك من لجنوب، و المانيا من لغرب. لبلاد فيها طبيعة متنوعة داخلين فيها الجبال و لغابات و لبحورا. لبلاصة اللي فيها پولونيا عندها تاريخ قديم و دازو عليها بزاف د لبلدان و لحضارات. اول مرّة اللي يقدر يتقال فيها باللي تجمعات فيها لبلاد ديال پولونيا كانت ف 966، و كانت ف نفس لوقت اللي دخلات فيه لمسيحية للمنطقة. ف 1025 تاسسات مملكة ف لبلاد، و كانت مدخّلة معاها ليتوانيا ف بلاد وحدة. هاد التحالف كان من اكبر لبلدان ف ؤروپا ف لقرون 16 و 17، و كانت اول بلاد اوروپية دارت دستور جديد (ف 3 ماي 1791). ف اللخر د لقرن 18 بدات هاد لبلاد لكبيرة تتقسم، و بزاف د لبلدان خداو منها طراف. من مورا لحرب لعالمية اللولا، ستاقلات لجمهورية د پولونيا، و ولاّت هي لبلاد اللي عندها لحدود ديال دابا. من 1939 ل 1989، تحكمات لبلاد بالنضام الشيوعي، و ملّي طاح دخلات للنضام الراسمالي و وّلاو فيها لاحزاب بزاف، و دخلات ف لمرحلة د الديموقراطية. تيسكنو ف پولونيا تقريبا 38. 3 مليون د الناس و لعاصمة ديالها هي وارسو. اللغة الرسمية د لبلاد هي لپولونية، و لفلوس اللي كاتخدّم هي الزلوتي. لاقتصاد ديالها تيتطوّر مزيان (سادس اكبر قتصاد ف لاتحاد لاوروپي)، و فيها 16 موقع ديال الترات لعالمي ديال ليونيسكو. هي داخلة مع بزاف د لمنضمات دولية بحال لامم لمتحدة و لاتحاد لاوروپي و الناطو و لمنضمة د التعاون لاقتصادي و التنمية، و لمنضمة لاقتصادية لاوروپية.
پيرو

پيرو، رسميا لجمهورية د پيرو (بالصبليونية: República del Perú - بل كيتشوا: Piruw Ripuwlika - بلايمارا: Piruw Suyu) هي بلاد جات ف لغرب ديال امريكا لجنوبية. تايحدّوها من الشمال لاكواطًور و كولومبيا، من الشرق لبريزيل، من لجنوب الشرقي بوليڤيا، من لجنوب شيلي، ومن لغرب لمحيط لهادي. هي بلاد عندها جغرافيا متنوعة بزاف، فيها الصحرا ولغابات والجبال و لبحورا، و مقسومة على 25 منطقة. من جيهت لمساحة، هي تالت اكبر بلاد ف امريكا اللاتينية، من مورا لبريزيل و لارجونتين. لبلاصة اللي فيها پيرو عندها تاريخ قديم و دازو عليها بزاف د لحضارات. اول وحدا فيهم (نوتي شيكو) كانت هادي 3500 عام من قبل لميلاد. ف لقرن 16 دخلو الصبليون للمنطقة و ستعمروها. ف 1821 ستاقلات لبلاد رسميا و ولاّت جمهورية. ف لقرن 20، دازت لبلاد من بزاف ديال لمشاكل، اخر واحد فيها كان هو لوقت ديال الديكتاتورية ديال البيرطو فوجي موري. تيسكنو ف پيرو تقريبا 32. 8 مليون د الناس و لعاصمة ديالها هي ليما. اللغة الرسمية د لبلاد هي الصبليونية، و على حساب الدستور، كاين لغات رسمية اخرا، ولكن غي فلبلايص اللي كيتهضرو فيهم (بحال لكيتشوا ولايمارا). لفلوس اللي كاتخدّم ف لبلاد هي الصول، و التقافة د لبلاد مخلّطة من بين ݣاع التقافات اللي تلاقاو فيها د السكان لاصليين و لاوروپيين و لافارقة و لاسياوين. پيرو داخلة ف بزاف د لمنضمات الدولية بحال لامم لمتحدة و منضمة التجارة لعالمية و التحالف د لمحيط لهادي و ميركوسور و لمنضمة د لبلدان لامريكية.
پيپا پيݣ

پيپا پيݣ "Peppa Pig" ولا پيپا "Peppa"، مسلسل د التلفازة بريطاني ديال رّوسوم داروه نيڤيل استلي و مارك بيكير و نتجاتو شركة انترتينمنت وان. لانتاج ديالو بدا ف 2004 و بقا 6 د لمواسم تال 2011. ف لمجموع فيه 420 حلقة كل وحدة فيها ما بين 10 د دّقايق و ربع ساعة. لمسلسل كايدور على واحد لعائلة د لحلالف عندهوم بنيتة "پيپا" و ووليد، خوها الصغير "جورج" ف عالم بسيط و ملون بزاف شخصيات ديالو كاملين حيوانات. هاد رّوسوم موجه ل لوليدات صّغار باش يتعلمو لهضرة و لكلمات و كيفاش يتعاملو مع ناس، و ب دّات ف صّواب و كيفاش يتعاونو بيناتهوم. لحوار و لكلام د لمسلسل فيه لمعاودة ب زّايد ديال لهضرة باش يستافدو تا لوليدات لّي عندهوم موشكيل باش يتعلمو.
ڤانواتو

ڤانواتو، رسميا لجمهورية د ڤانواتو (ب لبيسلاما: Ripablik blong Vanuatu - بلينݣليزية: Republic of Vanuatu - بلفرانساوية: République de Vanuatu) هي بلاد ارخبيل جات ف لجنوب د لمحيط لهادي. اقرب لبلدان ليها هوما فرانسا (لجزر د كاليدونيا الجديدة) و فيدجي و جزر صالومون و پاپوا غينيا الجديدة. ؤسطراليا جات تقريبا ف واحد 1750 كم من جيهت لجنوب لغربي. اول ناس سكنو لجزر د ڤانواتو هوما الشعوب لميلانيزية، اللي كاينين فيها من هادي كتر من 3000 عام. اول اوروپيين وصلو للمنطقة كانو هوما الصبليون ف 1606، و ستعمروها نيشان ملّي دخلو ليها. ف 1880، بداو تيدخلو فرانسا و بريطانيا للمنطقة، و ف 1906 تافقو باش يستعمروها بجوج. ف 1970 بداو الناس د لبلاد تيطالبو بلاستقلال، و ف 30 يوليوز 1980 ستاقلات رسميا لجمهورية د ڤانواتو. تيسكنو ف ڤانواتو شويا كتر من 307. 000 واحد، و لعاصمة ديالها هي پورت ڤيلا. اللغات الرسمية د لبلاد هوما لبيسلاما و لينݣليزية و لفرانساوية، و لفلوس اللي كاتخدّم هي لڤاتو. هي داخلة مع بزاف د لمنضمات دولية بحال لامم لمتحدة و لكومنويلت و لمنضمة لعالمية د لفرونكفونية و لمنتدى د لجزر د لمحيط لمهدّن.
ڤلاديمير پوتين

ڤلاديمير ڤلاديميروڤيتش پوتين (ب رّوسية Влади́мир Влади́мирович Пу́тин) (تولد ف 7 اكتوبر 1952 ف سان پيطيرسبورݣ) هو سياسي و ؤفيسير قديم د لمخابرات روسي، لّي دابا عندو لمنصب د رئيس روسيا من 2012. كان رئيس روسيا تا من 2000 ل 2008، ومن 2008 ل 2012 كان رئيس لووزارا تحت من رّئيس ديميطري ميدڤيديڤ. ف 17 مارس، لمحكامة الجنائية الدولية صدرات مدكرة د لقبض على ڤلاديمير پوتين، و على لمسؤولة الروسية ماريا لڤوڤا بيلوڤا، ب تهمة خطف لاطفال ف ؤكرانيا. حياتو. تولد ڤلاديمير پوتين نهار 7 اكتوبر 1952 ف سان پيطيرسبورݣ، اللي كانت سميتها ديك لوقت لينينݣراد. قرا لقانون ف لجامعة د مدينتو وتخرج منها ف 1975. من موراها نيشان خدم معا لمخابرات ديال ليتيحاد السوڤياتي (КГБ) وبقا فيها 16 لعام ف بزاف د لمناصب تا وصل لرتبة ليوطنون كولونيل، وستاقل ف 1991 باش يبدا السياسة ف مدينتو نيت. ف 1996، مشا پوتين ل موسكو ودخل معا لادارة د الرئيس بوريس ييلتسين، فين خدا لمنصب د رئيس لمخابرات الروسية (ФСБ)، قبل ما يولي رئيس ووزارا د روسيا ف غشت 1999. ف دجنبر 1999 ستاقل ييلتسين من الرئاسة د روسيا وولا پوتين هو الرئيس لمؤقت، حتا تنظمات نتيخابات وولا هو الرئيس لفعلي د روسيا ف عام 2000.
ڤينسنت ڤان غوخ

ڤينسنت ويليام ڤان ݣوخ (بالهولندية: Vincent Willem van Gogh؛ 30 مارس 1853 – 29 يوليوز 1890) رسام هولندي كاينتامي لتيار ما بعد لانطباعية، وهو واحد من اكثر الشخصيات شهرة و تاثير ف لفن لغربي. غير ف عقد تقريبا ستاطع ينتج 2100 عمل فني، من بينهم 860 لوحة زيتية، و لاغلبية ديالهم كيرجعو للعامين اللخرة من حياتو. تنوعات لاعمال ديالو ما بين مناظر طبيعية، اساليب لحياة، پورطريات، و پورطريات داتية، و تميزات ب اللوان لمغلوقة، الصباغة لمندافعة، لحركية، و التعبيرية و اللي ساهمات ف بنيان لفن لعصري. ڤان ݣوخ ماكانش ناجح على لمستوى التجاري، و لانتحار ديالو فعمر 37 جا من مورا سنوات من لمرض لعقلي و لفقر. ترعرع ڤان ݣوخ ف اسرة من الطبقة لمتوسطة لعليا، و كان جِدّي، هادي، و عميق ف التفكير. ملي كان شاب، كان كيخدم تاجر فني، وكان كيسافر بزاف، ولكن ملي حولوه للندن تصاب ب لاكتئاب. من بعد لقى راحتو فالدِين ودوز الوقت مبشر پروتستانتي ف جنوب بلجيكا، و وخا داكشي نجارفات حالتو الصحية و تصاب هاد لمرة ب لعزلة قبل ما يقرر باش يبدا يرسم فعام 1881، و رجع للديار ديالو مع والديه. دعمو شقيقو الصغير "ثيو" ماديا، وكانو كيتراسلو بيناتهم ب لبريات لمدة طويلة و ف لكتير من لوقات. لاعمال لمبكرة ديالو كانت معظمها كتصور اساليب الحياة ديال لفلاحين و لعمال لبساط، و كانت كتحتوي على لقليل من الاثار ديال اللوان الزاهية اللي ميزات اعمالو اللاحقة. ف عام 1886، نتاقل لباريس فين تلاقا مع اعضاء من الطليعية بحال اميل برنارد وپول ݣوݣان واللي كانو كينتاقدو التحسس ديال الناس من التيار لانطباعي. مع تطور لخدمة ديالو، ستاطع يبتاكر مقاربة جديدة لمواضيع "اساليب الحياة" و "لمناظر الطبيعية" لمحلية. ولات لوحاتو مشرقة كثر من حيت اللوان خصوصا ملي بدا كايطبق اسلوب طورو خلال اقامتو ف ارل ف جنوب فرانسا ف عام 1888. خلال هاد الفترة، وسع من موضوعاتو باش تشمل شجار الزيتون و حقول القمح و عباد الشمس. عانى ڤان ݣوخ من نوبات ذِهان واوهام و واخا كان ما مرتاحش من جيهت ستقرارو لعقلي، كان غالبا كيهمل صحتو الجسدية، وما كانش كياكل بشكل صحي و كافي وكان كايشرب الشراب بزاف. نتاهت صداقتو مع ݣوݣان من بعد واحد لمدابزة ب لماكينة د لحسانة، و اللي فلحظة غضب حيد فيها طرف من ودنيه ليسرية. دوز شي وقت ف سبيطارات ديال الطب النفسي، بما فيها فترة ف سان ريمي Saint-Rémy. من بعد ما خرج منو بمحض ارادتو، نتاقل لـ Auberge Ravoux ف مدينة Auvers-sur-Oise حدا باريس وخضع لرعاية طبيب المعالجة المثلية پول ݣاشي. ستمرات حالة لاكتئاب عندو، و ف 27 يوليوز 1890، طلق ڤان ݣوخ الرصاص على صدرو بفردي و توفا من بعد يومين متاتر بجراحو. ما كانش ڤان ݣوخ ناجح فحياتو، وكان كيتعتابر راجل حمق و فاشل. ولى مشهور من بعد لانتحار ديالو، و دابا راه موجود ف لعقول ديال الناس على انو عبقري ما تفهمش مزيان، وهو الفنان "فين كيتلاقاو الخطابات حول لحماق و لابداع". بدات سُمعتو كتنمو ف بدايات لقرن لعشرين ملي تم دمج عناصر من اسلوبو ف الرسم من قيبال تيار الوحشيين و التعبيريين لالمان. حقق نجاح نقدي، تجاري، و شعبي على مدار العقود لي تبعاتها، تدكر بلي كان رسام مهم ولكن ماساوي، اللي شخصيتو لمضطربة كتمثل الصورة المثالية والشاعرية للفنان لمعدب. اعمال ڤان ݣوخ ليوم هي من اغلى اللوحات لفنية لي كتباع ف لمزادات لعلنية على لاطلاق، و تم تكريم لارث ديالو عبر متحف ب سميتو، متحف ڤان ݣوخ ف امسطردام واللي كيضم اكبر مجموعة ف لعالم من لوحاتو ورسوماتو.
ڤينيزويلا

ڤينيزويلا، رسميا لجمهورية لبوليڤارية د ڤينيزويلا (بالصبليونية: República Bolivariana de Venezuela) هي بلاد جات ف الشمال د امريكا لجنوبية. تايحدّوها من الشمال لبحر د لكاريبي، لمحيط لاطلسي و طرينيضاض ؤ طوباݣو، من لغرب كولومبيا، من لجنوب لبريزيل، و من الشرق ݣويانا. ڤينيزويلا بلاد متنوعة بزاف جغرافيا، الساحل الشمالي ديالها فيه براف د لجزر د لكاريب، اللي فيه بحورا محسوبين من احسن لوحدين ف العالم. لبلاد فيها تا طرف من لغابة د لامازون و الجبال ديال لانديز. ڤينيزويلا من لبلدان اللوالا اللي ستعمراتها صبانيا ف امريكا لجنوبية، و كان داكشي ف 1522. ف 1811، ستاقلات لبلاد، و كانت من لبلدان اللولا ف لمنطقة اللي ستاقلو. ف وقت لاستقلال، كانت ڤينيزويلا طرف من كولومبيا لكبيرة، و تال 1830 عاد ولاّت بلاد مستاقلة بوحدها. تيسكنو ف ڤينيزويلا تقريبا 29 مليون د الناس، و لعاصمة ديالها هي كاراكاس. اللغة الرسمية د لبلاد هي الصبليونية، و لفلوس اللي كاتخدّم هي لبوليڤار السيادي. لاقتصاد د ڤينيزويلا كيعوّل بزاف على لپيطرول. ڤينيزويلا عندها نضام جمهوري رئاسي فيديرالي، و مقسومة على 23 ولاية. هي داخلة مع بزاف د لمنضمات الدولية بحال لامم لمتحدة و لمنضمة د لبلدان لامريكية و ميركوسور و اوپيك.
ڤييطنام

ڤييطنام ولاً لجمهورية لاشتراكية د ڤييطنام (بلڤييطنامية: Cộng hòa xã hội chủ nghĩa Việt Nam، اللي كانت كاتسمّا قبل: لاندوشين)هي واحد لبلاد اشتراكية فلجنوب الشرقي د اسيا. تاتحدًها من الشمال الشينوا، من الشرق ولجنوب خليج طونكين (بحر الصين لجنوبي)، ومن لغرب لاووس وطايلاند ولكامبودج. ڤييطنام عندها تاريخ طويل والتاريخ لمعاصر ديالها معروف. فاللول د لقرن 20، كانت مستعمرة فرانساوية، وستاقلات منها ف 1945. من مورا داكشي غادي تهاجم فرانسا على ڤييطنام فلحرب دلاندوشين اللي سالات ف 1954. فهاداك لوقت تقسمات لبلاد على 2: الشمال الشيوعي ولجنوب الراسمالي. غادي تدخل موراها ميريكان ف حرب باش تعاون لجنوب، وغادي تبقا هاد لحرب تال 1975 واتسالي باللي الشمال الشيوعي ايربح واتخسر لميريكيان. من 1975 توحدًات ڤييطنام فبلاد وحدا جمعات الشمال ولجنوب وهي لجمهورية لاشتراكية د ڤييطنام. تيسكنو فڤييطنام تقريبا 96 مليون د الناس. لعاصمة ديالها هي هانوي، واكبر مدينة فيها هي "مدينة هو شي مين"، اللي كانت كاتسمًا سايݣون تال 1975. اللغة الرسمية فيها هي لڤييطنامية، ولعملة اللي تاتخدًم فيها هي الدونݣ. ڤييطنام داخلة فبزاف د لمنظمات دولية بحال لامم لمتحدة ومنظمة التجارة لعالمية ورابطة دول جنوب شرق اسيا.
ݣامبيا

لجمهورية د ݣامبيا (ب لينݣليزية: Republic of the Gambia) هي بلاد جات ف لغرب د افريقيا. هي اصغر بلاد من ناحية لمساحة اللي جات فلارض د افريقيا. تاتحدها السينيݣال من الشمال و لجنوب والشرق، و لمحيط لاطلسي من لغرب. لبلاد تيدوز منها لواد ديال ݣامبيا اللي عاون باش اتّرسم لحدود د لبلاد وقت ليستيعمار، حيت تدرات لحدود بين ݣامبيا و السينيݣال هي 10 كيلوميطر من الشمال و لجنوب ديال لواد. ستاقلات ݣامبيا من بريطانيا ف 1965 و ولاّت جمهورية ف 1970. ما بين 1982 و 1989 كانت السينيݣال و ݣامبيا بلاد وحدا سميتها سينيݣامبيا ولكن تفارقو عاود. ف 1991 سيناو اتفاقية ديال الصحبة و لمعاونة بيناتهم. ف 2015 علن الرئيس يحيى جامع باللي ݣامبيا ولاّت جمهورية اسلامية حيت لاغلبية د السكان (90%) مسلمين. تيسكنو ف ݣامبيا شويا كتر من 2 د لمليون د الناس، و لعاصمة ديالها هي بانجول. اللغة الرسمية د لبلاد هي لينݣليزية و عاد كاين 5 د اللغات وطنية (ماندينكا، فولا، وولوف، سيرير، جولا). لفلوس اللي كاتخدّم ف لبلاد هي الدالاسي د ݣامبيا.
ݣرينادا

ݣرينادا (ب لينݣليزية: Grenada) هي بلاد جات فلجزر د لهند لغربية ف لبحر د لكاريبي. جات ݣرينادا فالشمال لغربي د طرينيضاض ؤ طوباݣو، و 140 كلم على الشمال الشرقي د ڤينيزويلا، و جات تحت (ف لجنوب) ديال لجزر د سانت ڤينسنت و لݣرونادين. لاصل ديال السمية ديال ݣرينادا هو لمدينة د غرناطة ف صبانيا، و تسمات بيها ف 1498 ملي داز كريسطوف كولومبوس على لمنطقة فالسفر التالت ديالو. ماعمّر الصبليون ما ستعمرو لجزيرة، و كانو لفرانساويين هوما اول اوروپيين اللي ستعمروها ف 1650. ف 10 فبراير 1763، مورا ليتيفاقية ديال باريز عطات فرانسا ݣرينادا لبريطانيا، اللي بقات مستعمراها تال 7 فبراير 1974، اللي هو التاريخ د لاستقلال د لبلاد. تيسكنو ف ݣرينادا شويا كتر من 100. 000 واحد، و لعاصمة ديالها و اكبر مدينة فيها هي سانت جورجز. اللغة الرسمية د لبلاد هي لينݣليزية، و لكن لكريويل د لفرانساوية و ديال لينݣليزية معتارفين بيهم لغات جهوية. لفلوس ديال ݣرينادا هي الدولار د شرق لكاريبي. ݣرينادا تابعة للمنضمة د لكومونويلث و نضام لحكيم فيها هو ملكي، عندو نفس لملك ديال بريطانيا.
ݣواطيمالا

ݣواطيمالا (ب الصبليونية: República de Guatemala) هي بلاد ف امريكا لوسطانية. تاتحدّها لمكسيك من الشمال و لغرب، لمحيط لمهدن من لجنوب لغربي، بيليز من لجنوب الشرقي، لبحر د لكاريبي و هوندوراس من الشرق، و الصالڤادور من لجنوب الشرقي. ݣواطيمالا هي لبلاد اللي فيها اكبر عدد د السكان ف امريكا لوسطانية. قبل ما يدخلو لاوروپيين للمنطقة اللي فيها دابا ݣواطيمالا، كانو السكان تابعين للحضارة ديال لمايا. ف لقرن 16 ستعمرات صبانيا لمنطقة، و بقات حاكماها تال 1821، اللي هو لعام اللي ستاقلات فيه و كانت طرف من لجمهورية لفيديريالية د امريكا لوسطانية، اللي تفككّات ف 1841 و خرجات منها لجمهورية د ݣواطيمالا. فاللخر د لقرن 20 (من 1960 تال 1996)، وقعات حرب اهلية ف ݣواطيمالا بقات 36 عام، و تدخلات لامم لمتحدة باش تحبسها تا سيناو ݣاع لاطراف اتفاقية د السلام بيناتهم. تيسكنو ف ݣواطيمالا شويا كتر من 17 لمليون د الناس، و لعاصمة ديالها و اكبر مدينة فيها هي لمدينا د ݣواطيمالا. اللغة الرسمية ف لبلاد هي الصبليونية، و اكتر دين كيتبّعوه الناس هو لمسيحية (88% د الناس مسيحيين). لفلوس ديال ݣواطيمالا هوما ل كيتزال. تقافة. لموسيقا. لموسيقا لݣواطيمالية فيها بزاف ديال شكال وستيلات. تغيير جتيماعي فݣواطيمالا تقوى ب لموسيقا، بحال نويبا كانسيون، لي كاتجمع بين لقيصات لقدام ولمشاكل ديال دابا، ولقيم سياسية وحتا نضال ديال ناس لعاديين. شعب ديال لمايا كان عندو معا تقافة ديال لموسيقا، كيما باين فرموز ديالهم. ݣواطيمالا كانت وحدا من لبلايص لولا ف لعالم جديد لي دخلات ليها لموسيقا لؤروپية، من 1524. بزاف ديال لملحنين من ستيلات مختالفة ديال لموسيقا بحال نهضة، باروك، رومانسية، ولمعاصرة شاركو فبزاف ديال لاعمال. لماريمبا، لي كيشبه لكزيلوفون ب لخشب، هي لالة ديال لبلاد ولموسيقا ديالو كاينة فݣواطيمالا كاملة، وطورات ريپيرطوار كبير د لاغاني لي ولات شعبية لكتر من قرن. "لا هيسطوريا خينيرال دي ݣواطيمالا" نشرات واحد سيري ديال سيديات جامعين تاريخ لموسيقا فݣواطيمالا، لي فيه ݣاع ستيلات، من لفترات ديال لمايا، ستيعمار، ستيقلال ولجمهورية حتال دابا. بزاف ديال لݣروپات لمعاصرة فݣواطيمالا كيلعبو لموسيقا لكاريبية، صالصا، لپونطا د ݣاريفونا، لاتين پوپ، لموسيقات د لمكسيك، ولمارياتشي.
ݣود

ݣود هو جورنال الكتروني مغريبي مكتوب بداريجة و لفرانصاوية بدا نهار 14 فبراير 2011 بصحافيين لي كانو خدامين ف مجلة نيشان قبل ما تسد. ݣود قابطاها شريكة ݣود ميديا لي اسسها وشادها صحافي احمد نجيم. ف 8 شتنبر 2014، تهاكا السيت ديال ݣود من طرف شي ݣروب سميتو لجيش لالكتروني لاسلامي حيت كيقولو كينشر التفاهات وكيدعي للانحلال الاخلاقي. نهار 22 يونيو 2015، لمحكمة لبتيدائية د كازا حكمات علا جورنال باش يخلص 500 الف درهم لموستاشار د لملك منير الماجيدي، اللي رفع عليهم دعوا علاود مقال كيهدر عليه. ف غشت 2016، رجل لاعمال كريم بناني دخل شريك ف ݣود بتقريبان 83% باش يعاون السيت اللي كان كيعاني باش يزيد لقدام، ولاكين ف اكتوبر ݣود وبناني قررو باش مايكملوش معا بعضياتهم. مصادر. ليانات.
ݣووݣل

ݣووݣل (بلينݣليزية: Google) هي واحد الشركة ميريكانية كاتعطي بزاف د لخدمات ف انترنت بحال محرًك ديال التقلاب ولايميل (جيميل) والجميع د لمعلومات (درايڤ) والتنظيم دلوقت (ݣووݣل كالندر) ولخرائط والطرقان (ݣووݣل خرايط) ولڤيدييويات (يوتوب) وبزاف د لحوايج اخرا. ݣووݣل هي الشركة اللي تاتحكم تا فالنظام د اندرويد ديال التيليفونات لمطوًرة و الطابليطات، اللي هو اكبر نظام تيتخدًم فلعالم. السمية د ݣووݣل ماجة من واحد السمية د واحد الرقم كبير بزًاف (1 متبوع ب 100 زيرو)، وتاترمز للعدد د لمعلومات اللي كاينة فلانترنيت. تاسسات ݣووݣل ف 1998 من جوج د الطلبة د الدكتورا ف لجامعة د سطانفورد ف لميريكان: لاري پييج و سيرݣيي برين. ف 2015، تجمعات الشركات د ݣووݣل وشي شركات خرا د نفس لمؤسسين فشركة كبر اللي سميتها الفابيت، اللي لمدير ديالها هو لاري پييج والرئيس هو سيرݣيي برين. ݣووݣل ولاًت تحت من هاد الشركة، ولمدير ديال ݣووݣل ديال دابا هو سوندار پيتشاي. ݣووݣل. كوم، اللي هو موقع تابع للشركة د ݣووݣل، هو اول موقع فلعالم من حيث شحال من واحد تيدخلو كل نهار، وكاين مواقع خرا تابعة للشركة اللي تاهي مكلاسيا مزيان بحال يوتوب اللي هو الثاني فلعالم. كيفاش بدات شركة د ݣووݣل. ف يناير عام 1996، بدات الشركة د ݣووݣل على شكل مشروع د بحث من عند لاري پييج و سيرݣيي برين، ملّي كانو كيوجدو لدكتورة ف جامعة ستانفورد ف لولاية د كاليفورنيا. هاد الجوج د الطلبة لباحتين خدمو على محرّك تيحليل لعلاقات ما بين لمواقع د انترنت باش يعطي نتائج مزيانة د التقلاب. لمحرّك كان تيرتب النتائج على حساب شحال وكيفاش تاتبان لكلمة لي كانو تيقلبو عليها. فاش خرج هاد لمحرك فلول سماوه باك راب (بلونݣلي: BackRub) حيت السيستيم ديالو كان كيفحص الليانات الي دازو من قبل باش يعطيو تقييم للاهمية د لموقع.
ݣويانا

لجمهورية التعاونية د ݣويانا، اللّي معروفة ب ݣويانا (ب لينݣليزية: Guyana)، هي بلاد جات جغرافيا ف امريكا لجنوبية، و لكن تاريخيا و تقافيا تاتعتابر طرف من لمنطقة د لكاريبي حيت عندها علاقة كتر مع ديك لبلدان. ݣويانا تيحدّها من الشمال لمحيط لاطلسي، لبريزيل من لجنوب و لجنوب لغربي، ڤينيزويلا من لغرب، و سورينام من الشرق. لمنطقة اللي فيها ݣويانا جات فالشمال ديال لواد د لامازون و كانو ساكنين فيها 9 ديال لقبايل د السكان لاصليين. لاوروپيين اللوالا اللي حتلو لمنطقة هوما لهولانديين، و لكن من بعد (فاللخر د لقرن 18)، ولاّت تابعة لبريطانيا. بقات لبلاد (اللي كانت سميتها ديك لوقت ݣويانا لبريطانية) مستعمرة تال 1966، اللي هو لعام اللي ستاقلاّت فيه. ݣويانا هي لبلاد لوحيدة ف امريكا لجنوبية اللي اللغة الرسمية فيها هي لينݣليزية. لاغلبية د لمواطنين تيهضرو لكريول و هي اللغة لام ديالهم. تيسكنو ف لبلاد تقريبا 778. 000 ديال الناس، و لعاصمة ديالها هي جورج تاون. لفلوس اللي كاتخدّم ف ݣويانا هي الدولار د ݣويانا. ف 2017، كانو 41% د السكان د ݣويانا محسوبين تحت من لعتبة د لفقر، و هادشي تيخلّيها من افقر لبلدان ف لعالم.
ݣدانة

ݣدانة جماعة ترابية قروية كاينة ف اقليم سطات، جهة دّار لبيضا سطات، ساكنين فيها 9084 واحد، على حسب لاحصاء لعام 2014.
ݣلتة زمور

ݣلتة زمور جماعة ترابية قروية كاينة ف اقليم بوجدور، جهة لعيون ساقية لحمرا، ساكنين فيها 414 واحد، على حسب لاحصاء لعام 2014.
ݣلميم

ݣلميم مدينة مغريبية و جماعة ترابية حضرية كاينة ف اقليم ݣلميم، جهة ݣلميم واد نون، ساكنين فيها 117988 واحد، على حسب لاحصاء لعام 2014. كاين فݣلميم 53 جامع و 5 دالزاويات.
ݣليبات لفولة

ݣليبات لفولة جماعة ترابية قروية كاينة ف اقليم واد دّهاب، جهة دّاخلة واد دّهاب، ساكنين فيها 32 واحد، على حسب لاحصاء لعام 2014.
ݣماسة

ݣماسة جماعة ترابية قروية كاينة ف اقليم شيشاوة، جهة مراكش اسفي، ساكنين فيها 9388 واحد، على حسب لاحصاء لعام 2014.
ݣيسر

ݣيسر جماعة ترابية قروية كاينة ف اقليم سطات، جهة دّار لبيضا سطات، ساكنين فيها 12289 واحد، على حسب لاحصاء لعام 2014.
ݣيليز

ݣيليز جماعة ترابية ؤ مقاطعة كاينة ف عمالة مراكش، جهة مراكش اسفي، ساكنين فيها 188333 واحد، على حسب لاحصاء لعام 2014.
جدوان

لمختار جدوان لمعروف بجدوان ولاً الشاب جدوان (تولد فالرباط ف 1967) كان مغنًي مغريبي د الشعبي عتازل ف 2008 وبدا تيدير الدعوة لاسلامية. حياتو. تولد لمختار جدوان ف 1967 فالرباط وكبر فاسرة فنية، كان كل واحد من خُوتو التلاتة عندو مجموعة موسيقية ديالو، وكانو كلًهم كيتدرًبو فالدار. كبر لمختار فهاد لجو وكان تيسمع لبزاف د لمغنًيين منهم ناس لغيوان وجيل جيلالة ومحمد لمراكشي ومحمد بنعمر الزياني. بدا جدوان لمسيرة ديالو ف لغنا ف 1987 وخرًج اول البوم مع لمجموعة ديالو و كانت سميتو: "انا لمسيكينة". من ديك لوقت بانلو باللًي حياتو اتكون ف لموسيقى و وقف قرايتو ف لعام التاني د لجامعة. من بعد دخل للمعهد لموسيقي ديال الرباط و بدا تيخرج اغاني جداد مع لفرقة ديالو اللي كانت سميتها "اوركيسطرا جدوان". تعرف بزاف ف لمغريب و ولا تيشارك ف لمهرجانات و لعراسات، و غنا ب بزاف د اللهجات باش يبيًن التنوع د الثقافة د لمغريب كامل. جدوان كان معروف باللي كان دياني، ومشا للحج جوج مرات ف 1992 و 1993، وواعد راسو باش يعتازل ملًي يوصل ل 40 عام. و نيت، ف 2008 عتازل لموسيقا و مابقاش تيغني. من ديك الساعة ولاً لمختار جدوان مقرئ ديال لقران فبزاف د الجوامع وداعية تيشارك فبزاف د لمناسبات الدًينية. لاغاني ديالو. جدوان عندو بزاف د لاغاني لمعروفة عند لجمهور لمفريبي، منها بحال دابا:
رحوم لبقالي

رحوم لبقالي (تولدات ف الشاون) فنانة مغريبية متخصصة ف لفن الصوفي، وبالضبط ف لحضرة الشفشاونية. شاركات لبقالي مع لمجموعة ديالها ف بزاف د لمهرجانات ولمحافل فلمغريب و ف لخاريج، و هادشي اللي عطاها تجريبة كبيرة ف هاد لمجال.
وجدة

وجدة (بالامازيغية: ⵓⵊⴷⴰ) هيّا مدينة مغربية جات ف شمال شّرق ديال لبلاد ؤ كاينة ف عمالة وجدة انݣاد. هاد لمدينة هيّا لعاصمة ديال جّهة شّرق ؤ اكبر مدينة فيها من ناحيت عدد السكان. لمدينة لاصقة ف لحدود بين لمغريب ؤ دّزاير، حيت بينها ؤ بين دّيوانا ديال زوج بغال غير 14 كلم، جات حدا جبال بني يزناسن ؤ بعيدة ب 60 كلم على سّاحيل ديال لمتوسط. ف لعام 1994 احتافلات وجدة ب الف عام على تاسيسها ؤ ف 2018 تختارت عاصمة ديال التقافة لعربية. ؤ هي تامن اكبر مدينة ف لمغريب حيت ساكن فيها 494. 252 نّاس على حساب احصاء 2014. جغرافيا. ؤّل احصاء د سّكان تدار ف لمغريب مورا سّتيقلال ف 1960، تّلقا فيه بلي كاينين 127. 055 لّي ساكنين ف وجدة، سوا مغاربا ؤلا اجانب. لجماعة لحضرية. لجماعة لحضرية د وجدة تابعة ل عمالة وجدة انݣاد، جهة الشرق، ساكنين فيها 492. 873 واحد، على حسب لاحصاء لعام 2014.
لقضية د ليلهامر

لقضية د ليلهامر، كاتعني بيها لقتيلة لي وقعات فـ21 يوليوز 1973 ف ليلهامر (نورڤيج) د احمد بوشيخي، سرباي مغريبي-نورڤيجي خو شيكو بوشيخي ديال جيپسي كينݣ، لي دارتها لموصاد ف اطار عملية غضب رب. لموخابارات لاسرائيلية سحابليهم هو علي حسن سلامة، زعيم ديال منضمة ايلول لكحل، لي مسؤولة على لقتيلة ديال لعاب لؤلمپية د ميونيخ. ستة من خمسطاش لعميل د لموصاد شاركو فهاد لعملية شداتهم سلطات د نورڤيج ؤ تحكم عليهم. هاد لقضية طيحات من سمعة ديال لموصاد. سلامة لحقيقي قتلاتو لموخابارات د اسرائيل حتال 1979. سياق. من بعد لقتيلة ديال لعاب لؤلمپية د ميونيخ فـ1972 لي مات فيها حضاش لعايبي اسرائيلي، لوزيرة لولا د اسرائيل ݣولدا ماير عطات ضو لخضر باش تدار عملية غضب رب باش يتقتلو ناس لي كانو مور ديك لقتيلة. علي حسن سلامة، زعيم ديال منضمة ايلول لكحل ؤ مسؤول ديال لقوة 17، كان من بين لوحدين لي لموصاد خاصها تصفيهم. تتبع و لقتيلة. فيوليوز 1973، لموصاد سحابليها لقات لاتر د سلامة مورما تبعات واحد لجازائيري، كمال بنامان، لي حسباتو بلي راه وسيط ديال ايلول لكحل. هاد لخر مشا ل ليلهامر من جونيڤ، ؤ لموخابارات لاسرائيلية سحابليها بلي راه غادي يتلاقا سلامة بتخبية فديك لمدينة نورڤيجية صغيرة. خمسطاش لعميل تصافطو لتما، من بينهم لمدير لعام د لموصاد زڤي زامير ؤ مدير لعملية ميكايل هراري. فـ20 يوليوز 1973، سحابليهم سلامة هو بوشيخي حيت لجازائيري لي تابعينو بدا يهضر معاه. هاد سرباي لمغريبي-نورڤيجي تولد فـ13 ابريل 1943 ؤ هو لخو لكبير د شيكو بوشيخي، لي هو من لمؤسسين د جيپسي كينݣ. كان عايش ف ليلهامر هادي تسع سنين ؤ مزوج بنورڤيجية سميتها طوريل لارسن، لي كانت حاملة ببنتهم. احمد ماكانتش عندو علاقة ب لمونضامات لفيليسطينية. لغد ليه فليل، بوشيخي ؤ مراتو لحاملة كانو راجعين من سينيما. واحد طوموبيلة صايݣينها اسرائيليين وقفات حدا دار ديالهم. جوج منهم تيراو على بوشيخي 13 لمرة بسلاح كاليبر 22 قدام مراتو. هربو موراها بزبة من مسرح لجريمة فطوموبيل ديالهم. ملي لبوليس نورڤيجي جا، لقاو بوشيخي مات. لعواقب. هاد لقتيلة اترات ف سكان د ليلهامر، حيت كانت اول جريمة د دم وقعات ف لمدينة من هادي 36 عام. لاسرائيليين مافهموش لقضية مورما نشرات صحافة نورڤيجية لخبار. ستة د لاسرائيليين شدهوم لبوليس بتهمة لقتيلة. وحدا من لي خدامين ف لموصاد، سيلڤيا رافايل، ستعلملات پاسپور كانادي بسميت، پاطريسيا روكسبورو، لي كاينة بصح ؤ تسرق ليها پاسپور ديالها ف موريال. جوج من ناس د لموصاد لي شاركو ف لقتيلة، دان ارت ؤ ماريان ݣلادنيكوف، كانو كراو طوموبيل بسميتهم لحقيقية. تشدو ؤ هوما غاديين يردو طوموبيل ف ماطار ؤصلو. مور ستينطاق، هاد جوج عطاو للبوليس لادريسة ديال واحد دار فين كاينين ربعة ديال لمخبرين اسرائيليين، من بينهم سيلڤيا رافايل، لي كانت وحدا من لعناصر لمهمة د لموصاد، ؤ تحكم عليها بتهمة لقتيلة فهاد لقضية. سلامة لحقيقي ف لخر قتلاتو لموصاد ف بيروت فـ1979. فـ1996، لحوكومة د اسرائيل صرفات واحد تعويض لعائيلة بوشيخي، والاكين ماعتارفاتش ب لجريمة. خمسة من لمخبرين دغيا خرجو من لحبس. ؤ سيلڤيا رافايل من بعد شي اعوام ف لحبس تعطاتها حرية مسبقة مورما تدخل لموحامي ديالها انايوس شوت، لي تزوج بيها من بعد.
قضيب ديال بنادم

لقضيب ديال بنادم هوّا لعضو النسلي لبراني عند دكورا د لهوموساپيان ولايني فنفس لوقيتة داخل حتا فلجيهاز لبولي لعكس د نتوة اللي لعضو نسلي ديالها معزول على لجيهاز لبولي ديالها. لقضيب ديال بنادم بوحدو من نوعو ؤ مختالف على لقضبان د لبهايم لخرين - داكشي علاش خاصو قراية غير عليه بوحدو. ݣاع لبهايم عندهوم عضمة باش تسهل لعملية د التدخال من غير بنادم اللي ماعندوش هاد لعضمة ولايني بلاصتها عندو لكسدة لپّونجية اللي كايدور بلبولاني[uretre] ؤ جوج كسادي غيرانية اللي فيهوم بزاف ديال جواوف (غيران صغار) اللي كايعمرو بالدم فلوقيتة ديال التقيام. فلعادي التقيام كاتوصل فيه الطولة د لقضيب مابين 15 حتال 20 سانتيم علاين. لاصل د لكلمة. بلا لهضرة السوقية، لقضيب ف الداريجة شي مرات كايتسمى "حنكليس" هيا سمية بانت فلمرة اللولة فالصوشل ميديا [] و كان مقصودها فاللول هوا الضحك و التقشاب، هاد لكليمة تخدات من السمية لعربية "انقليس" (بالداريجة لمغريبية: تازلمت) و مفادها هوا واحد لݣنس ديال حناش لبحر وحيت لفورمة ديالو كاتشبه للعضو النسلي لبراني ديال الدكورا.